**Mai dă-mi o şansă**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e uliţa plină de vise

Şi timpul mai scurt ca oricând,

Prin colb, trec picioarele-ncinse

Iar eu după ele-alergând...

În caznă-mi sfârşesc înserarea,

Sudoarea-ngheţată mi-e rug,

Mai bat orologii în zarea

Spre care de veacuri, eu fug...

Şi talpa se-afundă mai tare,

În clisa născută sub ploi,

Privind înspre Soare-răsare,

Mă-mpiedic şi cad în noroi..

Şi tare m-acoperă vina

De-a nu fi vegheat; astfel eu,

Tot caut pe uliţi Lumina,

Mă caut pe mine mereu...

În vremuri de tâlc şi mistere,

Tangenţe stelare m-ating,

Dă-mi Doamne-ntreită putere,

Ca Duhul Tău Sfânt să nu-L sting!

Mă scutur de ploile care,

Fac horă cu vânturi şi frig,

Un giulgiu de har şi iertare

Îmbrac, mă opresc şi Te strig...

Mai dă-mi înc-o şansă Stăpâne

Şi pasu-mi opreşte să pot,

Să Te văd, să m-apropii de Tine,

Fii slăvit, Domnul meu Savaot!

Proşternat la picioarele-Ţi sfinte,

Să-Ţi dau slavă şi cinste mereu,

Când alerg, Tu să fii înainte,

Şi apoi să-Ţi urmez Doamne eu!

14/12/13, Barcelona-Lucica Boltasu